**ÉRD HIVATÁSOS TŰZOLTÓ-PARANCSNOKSÁG BESZÁMOLÓJA**

**TELEPÜLÉSI ÖNKORMÁNYZATOK RÉSZÉRE**

**2023. ÉVES TŰZVÉDELMI TEVÉKENYSÉGÉRŐL**

**Előterjesztő:**

**Rózsa Gábor tű. alezredes**

kirendeltség-vezető

Érd, 2024. április

# **I. Bevezetés**

Az Érd Hivatásos Tűzoltó-parancsnokság (a továbbiakban: Érd HTP) és az alárendeltségébe tartozó Törökbálint Katasztrófavédelmi Őrs (a továbbiakban: Törökbálint KvŐ) a tevékenységét az értékelt időszakban a szervezetet érintő jogszabályok, a BM Országos Katasztrófavédelmi Főigazgatóság (a továbbiakban: BM OKF) és a Pest Vármegyei Katasztrófavédelmi Igazgatóság (a továbbiakban: Pest VMKI) normatív szabályozói, valamint Érd Katasztrófavédelmi Kirendeltség (a továbbiakban: Érd KvK) ügyrendje alapján végezte.

Érd HTP az egységes katasztrófavédelmi szervezet helyi szerveként a Pest VMKI, valamint az Érd KvK közvetlen irányítása alatt működik. Működési területéhez 20 település tartozik.

A működési terület két vármegyét és négy járást érint. Fejér vármegyében, a Martonvásári járásban két város (Martonvásár és Ercsi), valamint öt község (Baracska, Kajászó, Ráckeresztúr, Tordas és Vál), a Bicskei Járásban Gyúró nagyközség tartozik a működési területhez. Pest vármegyében a Budakeszi járásban két város (Biatorbágy és Budaörs), két község (Herceghalom és Páty), az Érdi Járásban öt város (Érd, Diósd, Etyek, Százhalombatta, Törökbálint), Tárnok nagyközség és két község (Pusztazámor és Sóskút) található. Az Érd HTP 628,72 km2-en összesen 221.902 fő lakos tűzvédelmi biztonságát látja el.

Területünkön megtalálhatóak az M1, M6, M7 autópályák, az M0 autóút, valamint az 1-es, 6-os, 7-es főutak. Középmagas társasházak, irodaházak, nem nyilvános repülőterek, nagy forgalmat bonyolító ipari parkok, létesítmények, bevásárló- és logisztikai központok vannak jelen.

A 2023. év legfontosabb célkitűzése az alapfeladatok (tűzoltás és műszaki mentés) maradéktalan biztosítása, a gyors tűzoltói segítség nyújtása a területen lévő állampolgárok részére. Kiemelt figyelmet fordítottunk a lakosság élet- és vagyonbiztonságára, a lakosságvédelemre, valamint a megelőzés fontosságára.

# **II. Tűzoltás, műszaki mentési tevékenység**

Az Érd HTP 2023-ban a beavatkozások nagy részét I. vagy I/kiemelt fokozatban hajtotta végre (890).

Tényleges II/kiemelt riasztási fokozat 7 esetben volt, III., IV. és V. riasztási fokozatú beavatkozást igénylő esemény nem történt.

Országosan az egyik legkiemelkedőbb számú káreseti tevékenységet végzi a HTP. Az adatok alapján a tűzoltóságnak a vonulási száma megegyezik más vármegyék vonulási számával (5. számú ábra). A működési területen **1.513** riasztás történt, ebből **897** beavatkozást igénylő esemény volt. Több mint 6%-os csökkenés figyelhető meg 2022. évhez képest. A 695 tűzeseti jelzésből 266 beavatkozást igénylő káresemény történt (1. számú ábra). A tűzeseti beavatkozások több mint 28%-kal csökkentek, köszönhetően a megelőző tájékoztatásnak és a kedvező időjárási körülményeknek. 358 esetben érkezett téves jelzés, amely a 2022. évhez képest közel 10%-kal csökkent. A lakosság öngondoskodása és a prevenciós tájékoztatások miatt közel 20%-kal kevesebb a kiérkezés előtt felszámolt események száma. Otthon jellegű tüzek száma 86 eset volt, ami 25%-os csökkenő tendenciát mutat az előző évhez képest. A tüzek az alábbi vélelmezett keletkezési okokra vezethetők vissza: nyílt lángú világító eszközök szabálytalan használata, téli időszakban megnőtt emberi gondatlanság, a szabálytalan tüzelő-fűtő berendezések használata, a tárolási szabályok megszegése, a lakóépületek elöregedett jellege, túlterhelt elektromos hálózata, dohányzás.

|  |  |  |  |
| --- | --- | --- | --- |
| **Település** | **Tűzeset2022. 2023.** | **Műszaki Mentés****2022. 2023.** | **Megjegyzés** |
|  | **db** | **db** | **db** | **db** |  |
| Baracska | 14 | **5** | 15 | **8** |  |
| Biatorbágy | 27 | **25** | 69 | **86** |  |
| Budaörs | 40 | **25** | 96 | **113** |  |
| Diósd | 12 | **2** | 27 | **20** | Fejér vármegye |
| Ercsi | 129 | **75** | 29 | **26** |  |
| Érd | 86 | **74** | 217 | **241** | Fejér vármegye |
| Etyek | 6 | **3** | 23 | **17** | Fejér vármegye |
| Gyúró | 1 | **1** | 2 | **0** |  |
| Herceghalom | 7 | **3** | 23 | **31** | Fejér vármegye |
| Kajászó | 6 | **2** | 14 | **13** | Fejér vármegye |
| Martonvásár | 7 | **6** | 20 | **30** |  |
| Páty | 9 | **8** | 19 | **32** |  |
| Pusztazámor | 5 | **1** | 0 | **3** | Fejér vármegye |
| Ráckeresztúr | 9 | **7** | 8 | **17** |  |
| Sóskút | 10 | **8** | 16 | **14** |  |
| Százhalombatta | 12 | **9** | 52 | **33** |  |
| Tárnok | 22 | **19** | 21 | **38** | Fejér vármegye |
| Tordas | 6 | **1** | 5 | **2** |  |
| Törökbálint | 17 | **20** | 60 | **67** | Fejér vármegye |
| Vál | 10 | **9** | 17 | **20** |  |

Működési területen lévő települések káreseményeinek száma

Kiemelt figyelmet fordítottunk a lakóingatlanokon bekövetkezett tűzesetek hatékony felszámolására, az események elemzésének segítségével a lakosságtájékoztató és figyelemfelhívó tevékenységünk folyamatos fejlesztésére.

119 esetben történt szabadtéri tűzeset, amely az előző évhez képest 43%-kal kevesebb. A csökkenést a prevenció és az időjárási körülmények eredményezték. Ercsi településen 2023-ban (75) esetben kellett beavatkoznunk a 2022. év kiugró adatához képest (129 eset), amely a többszöri egyeztetésnek és tájékoztatásnak köszönhető. 6 esetben keletkezett tűzeset ipari környezetben. (2. számú ábra).

Folyamatos megelőző tájékoztatást végeztünk a tűzoltóság működési területén jelen lévő médián keresztül, felhasználva a személyes rendezvényi megjelenéseket és az önkormányzatok által működtetett internetes felületeket. Elemeztük a tűzvédelmet befolyásoló tényezőket, jelentősen csökkentek a káreseti számadatok a tűzoltóság által védett területen. Az agglomerációs területek lakosságának száma robbanásszerűen megnőtt. Internettel és a helyi médiával nem lehet mindenkit elérni és tájékoztatni, ezért nagy figyelmet fordítottunk e területek beazonosítására és igyekeztünk az itt élő lakosokat tájékoztatni a követendő tűzvédelmi szabályokról.

2023-ban 818 esetben történt műszaki mentéshez jelzés, amelyből **631** beavatkozást igénylő esemény, 122 téves és 65 kiérkezés előtt felszámolt. Közel több mint 11%-kal nőtt a műszaki mentések száma (3. számú ábra). A közúti beavatkozások, illetve a szélsőséges időjárási körülményekből adódó favágások, vízeltávolítások alakítják a növekvő tendenciát. (4. számú ábra)

Érd HTP állománya 15 személyt mentett meg tűzesetek és műszaki mentési beavatkozások során.

Gázszivárgásnál 16, szén-monoxid szivárgásnál 15 esetben kellett beavatkoznunk.

Téves tűzjelzés 480 esetben történt, amelyből **232** esetben vonult Érd HTP. A gazdasági fejlesztések eredményeként több tűzjelző rendszer került kiépítésre, amely arányosan növelte az esetszámot.

# **III. Az állomány képzése, képzettsége**

A HTP személyi állományának szakismereteit folyamatosan fejlesztjük, a képzéseket dokumentáljuk. Az elméleti és gyakorlati foglalkozásokat nagy szakmai tapasztalattal rendelkező személyek tartották. Célunk a beavatkozó állomány tudásszintjének növelése, lépést tartani a kor fejlődésével műszaki-technikai szinten is.

A szolgálati csoportok vezetői és tagjai az előírt képzettségekkel rendelkeznek. A képesítésük, képzettségük szerint különböző szinten tartó, illetve szakmai ismereteiket kiszélesítő központi képzéseken vettek részt. A gépjárművezetőinket is folyamatosan képeztük az előírt vezetéstechnikai tréningeken. Parancsnokságunkon készenlétben tartott szerekre és felszerelésekre az állomány az előírt képesítésekkel rendelkezik. Az elméleti képzés anyagának ismertetésénél nagy hangsúlyt fektettünk a központi képzési dokumentumok használatán túl, egyes ismeretanyagok oktatásba való beillesztésére, illetve azok interaktív módon történő feldolgozására. Az oktatások színvonalát emelik a digitális oktatási anyagok és a számítástechnikai eszközök.

**Gyakorlatok**

Az Érd HTP és a Törökbálint KvŐ állománya 21 helyszínen 59 helyismereti foglalkozást, 6 ellenőrző gyakorlatot hajtott végre, valamint 12 szituációs begyakorló gyakorlatot.

A helyszínek kiválasztásánál minden esetben kiemelt figyelmet fordítottunk a működési területünkön található ipari létesítményekre, valamint a gyakorlataink helyszíneinek tervezéshez a szakmai iránymutatásokat, és a helyi sajátosságokat figyelembe vettük. Parancsnokságunkon elsősegély-nyújtási képzések végrehajtásába a készenléti szolgálatban e végzettséggel rendelkező kollégák bevonására is sor került. A foglalkozásokon ismét áttekintettük a különböző mentési és újraélesztési szabályokat, technikákat. KRESZ oktatásokat szerveztünk, amelyhez a helyi rendőrkapitányság nyújtott szakmai segítséget.

Működési területünkön az önkéntes egyesületek mentő tűzvédelmi képességeik fejlesztésére a képzések alkalmával kiemelt figyelmet fordítottunk; a különböző szintű gyakorlatokba, képesség szerint történő aktív bevonásukra folyamatosan törekedtünk.

Készenléti állományunk vonatkozásában is nagyobb hangsúlyt fektettünk az életszerű gyakorlatok tartására, amelynek elérése érdekében szemléltető eszközöket alkalmaztunk, valóság közeli szituációkat teremtettünk az újabb taktikai beavatkozási megoldások előmozdítására.

# **IV. Tűzvédelem, megelőzés**

A tűzoltó beavatkozások jellemző, esetlegesen visszatérő tűzeseti helyszíneinek vizsgálatával a korábbi tapasztalatokat figyelembe véve preventíven elemeztük a káreseményeket. A szabadterületi tüzek megelőzése és visszaszorítása tárgyában a gazdálkodókkal folyamatosan kapcsolatban voltunk. Az ellenőrzési és a tűzmegelőzési tevékenység eredményeként tovább csökkent az erdő,- vegetáció karbantartásának hiányában kialakult tüzek száma. A HTP személyi állománya hatósági eljárási részcselekményeket végez a KvK szakmai iránymutatása alapján.

A Területi Tűzmegelőzési Bizottság munkáját támogatva szóbeli és írásos tájékoztatás történt a szezonális tűzvédelmi kérdésekkel kapcsolatban (tüzelő-fűtőberendezések, égéstermék-elvezetők tüze, CO-mérgezések, szabadtéri tüzek stb.). Tűzvédelmi előadások során a végzős osztályoknál toborzási céllal felvételi tájékoztatást tartottunk és népszerűsítettük a tűzoltó hivatást.

A készenléti szolgálat a szermozgások alkalmával vett részt a preventív munkában, ellenőrzéseket hajtottak végre a szabadtéri tűzesetek által érintett, továbbá szabadtéri rendezvények, vízelvezetők, illetve téli kockázati helyszíneken, ezzel is elősegítve a hatósági eljárások hatékony lefolytatását.

# **V. Szakmai felügyeleti tevékenység, ellenőrzések**

Az Érd HTP 9 önkéntes tűzoltó egyesület (a továbbiakban: ÖTE), egy önkormányzati tűzoltó-parancsnokság és a FER Tűzoltóság százhalombattai erőinek szakmai felügyeletét látja el. Kiemelten támogatjuk a fejlődést, a beavatkozások szakszerűségét. Fontos szempont volt a személyi állomány szakismereteinek fejlesztése.

Gyakorlatainkon biztosítjuk a fejlődéshez szükséges tapasztalatszerzést, illetve oktatási anyagok biztosításával az elméleti tudásszint növelését. Ellenőrzéseink során vizsgáljuk a beavatkozáshoz, kárfelszámoláshoz szükséges szakfelszerelések, eszközök, védőfelszerelések meglétét, állapotát, a tagok egészségügyi vizsgálatainak eredményességét, képesítéseinek érvényességét.

**Önkéntes Tűzoltó Egyesületek**

A jogszabály által előírt ellenőrzéseket végrehajtottuk. A tapasztalt hiányosságok megszüntetésére minden esetben intézkedtünk.

Az egyesületekkel kötött együttműködési megállapodásokat felülvizsgáltuk, azok módosítására intézkedtünk.

Az együttműködési megállapodást kötött egyesületek közül a Budaörs (153 beavatkozás – 77 önálló) és a Martonvásár ÖTE (111 beavatkozás - 40 önálló) önállóan beavatkozó, a Biatorbágy (64 beav.), a Páty (46 beav.), a Pest Megyei Speciális Mentő és Önkéntes Tűzoltó Egyesület Százhalombatta ÖTE (a továbbiakban: PMSM) (8 beav.), a Tárnok (14 beav.) és a Vál ÖTE (2 beav.) I. kategóriájú, a Sóskút ÖTE (11 beav.) II. kategóriájú, a Tárnoki Speciális Mentő, Polgárőr és Önkéntes Tűzoltó Egyesület (a továbbiakban: TSMP) III. kategóriájú együttműködést vállalt. Az egyesületek vezetőivel a kapcsolattartás folyamatos.

Az önkéntesek kategóriájukban vállalt kötelezettségüknek megfelelően segítették a hivatásos tűzoltók munkáját, biztosítva településük lakóinak védelmét, nyugalmát. Az egyesületek által bevethető oltóanyag, technikai eszközök, tűzoltói kapacitás, valamint a területeket érintő helyismeretük gyorsabbá és hatékonyabbá tették a beavatkozásokat. A tárgyévben több olyan jelentős káreset is történt a vármegye területén, ahol az ÖTE-k – működési területüktől távol – is hatékony segítséget nyújtottak.

Az egyesületek benyújtott pályázatai eredményesek. Fejlődésük folyamatos, felszereléseik jó kezekben vannak. Mind a közreműködő, mind a beavatkozó egyesületek aktivitása folyamatosan nő, és a káresemények felszámolásában való részvételük jelentős segítséget jelent a hivatásos tűzoltóság számára.

Az önkéntes egységek vonulásainál megállapítható, hogy jóval a vállalt riasztási normaidőn belül kezdték meg a vonulást. Gyorsabb kiérkezésükből adódóan az emberélet mentése esetén és a károk minimalizálásánál is előny mutatkozik.

**Önkormányzati Tűzoltóság Vál**

A Váli Önkormányzati Tűzoltóság (a továbbiakban: ÖTP) együttműködési megállapodás alapján, elsődleges műveleti körzetében, Fejér vármegye északi részén, 17.184 ha területen látja el a tűzoltási és műszaki mentési tevékenységet, amelyhez tartozik Vál, Tabajd, Kajászó, Baracska, Tordas, Gyúró, községek közigazgatási területe, az M7 autópálya 30-41 km szelvénye, és a 7-es főút 34-38 km szelvényig terjedő szakasza. Az itt élő lakosok száma megközelítőleg 11.299 ezer fő.

Az ÖTP-vel a kapcsolattartás folyamatos volt, munkájukat támogattuk. A tűzoltóságot 2023. évben összesen **86** káresethez riasztották, ebből **52** esetben kellett beavatkozni. A káresetek 28 alkalommal Vál, 6 alkalommal Baracska, 13 alkalommal Kajászó települést érintették. 16 esetben közúti balesetnél avatkoztak be. Az események jellemzően az M7 autópályán történtek.

Az Érd HTP működési területén működő Vál ÖTP a lakosság mentő tűzvédelmi biztonsága érdekében elsődleges beavatkozóként alkalmas arra, hogy rövid időn belül megkezdje a műszaki mentést vagy a tűzoltást. A káresetek felszámolását az ÖTP önállóan végzi, a nagyobb, több erőt és eszközt igénylő káresetekhez nyújt a hivatásos tűzoltóság segítséget.

# **VI. Polgári védelmi feladatok**

**Lakosságtájékoztatás, kapcsolattartás**

A 2023. évben is kiemelt feladatként kezeltük a működési területünkön élő lakosság tájékoztatását, a Pest VMKI szóvivőjének irányítása mellett. A helyi médiában – TV műsorokban, rádiókban – rendszeresen jelentek meg az Érd KvK működési területére jellemző megelőző felhívásaink. A lakosságot érintő kockázatokról a szükséges szakmai anyagokat, tájékoztatókat számukra biztosítottuk, ily módon a lakosság tájékozódhatott a szabadtéri égetés szabályairól, a fűtési szezon veszélyeiről, a kéményseprő-ipari tevékenységről és a tűzvédelmi magatartási szabályok betartásáról.

**Helyi Védelmi Bizottságokkal kapcsolatos feladatok**

A HTP működési területén 3 helyi védelmi bizottság (a továbbiakban: HVB) működik. A HVB elnököket a kijelölt hivatásos tiszt, mint katasztrófavédelmi elnökhelyettes segíti. A működés folyamatosan biztosított volt.

Tájékoztattuk a településeket (kiemelten a zsáktelepülések polgármestereit) a rendkívüli téli időjárásra való felkészülésről, részükre a helyi sajátosságok, lehetőségek figyelembevételével javaslatokat tettünk a téli időjárás során végrehajtandó feladataikról. Továbbá felhívtuk a figyelmüket, hogy a lakossági tájékoztató anyagokat – pl. hasznos tanácsok hőségriadó elrendelése esetén – a helyileg szokásos módon juttassák el a lakosság részére.

**VII. Ügyeleti tevékenység**

A HTP-n a nap 24 órájában folyamatos ügyeleti szolgálat működik, amely ellátja a Vármegyei Műveletirányítási Ügyelet irányából érkező riasztások, valamint az esetleges közvetlen jelzések vételét, és végrehajtja az azzal kapcsolatos további intézkedéseket. A híradó-ügyeletes folyamatosan figyelemmel kíséri a káresetek alakulását, rögzíti a visszajelzéseket, továbbá kapcsolatot tart a Pest VMKI ügyeletével.

A híradó-szolgálatot ellátók a részükre előírt továbbképzéseken részt vettek. A kárhelyszínen történő beavatkozások sikeres felszámolásába aktívan bekapcsolódtak, segítséget nyújtva a helyszínen lévő tűzoltóknak. Az ügyeleti helyiség rendelkezik a szükséges támogató informatikai háttérrel, a Gépészeti Vezérlő Rendszerrel.

# **VII. Társszervekkel való együttműködés tapasztalatai, értékelése**

Parancsnokságunk kiemelt figyelmet fordít a társ-, és együttműködő szervekkel, a helyi önkormányzatokkal, valamint a civil szervezetekkel való szoros együttműködésre. A készenléti állomány alapfeladatai ellátása közben a rendőrség és a mentőszolgálat munkatársaival közvetlen együttműködést alakított ki, amelynek alapja a kölcsönös segítségnyújtás. A káresetek helyszínén végzett közös munka hatékony. A gyakorlatok végrehajtásába a társszerveket bevontuk, vezetőikkel naprakész, erős kapcsolatot alakítottunk ki. A képzéseink során a szakma-specifikus ismeretek oktatása is rendszeresen megtörtént.

A településekkel szoros együttműködésre törekedtünk a mentő tűzvédelem hatékonyságának növelése érdekében. Az önkormányzatokkal való közvetlen kapcsolattartás kiemelt fontosságú a területhez tartozó valamennyi településen. A hatékony együttműködés és az információáramlás mindkét fél munkavégzését, reagáló képességét fejlesztette.

# **IX. A HTP működésének tárgyi és személyi feltételei**

Az Érd HTP rendelkezik mindazon szakfelszereléssel, illetve egyéni védőeszközzel, amelyek szükségesek egy káresemény gyors felszámolásához.

A motoros és elektromos kisgépek, hidraulikus feszítő-vágó berendezések, áramfejlesztők, gyorsdarabolók, roncsvágók, valamint emelőpárnák és a tűzoltó készülékek éves biztonságtechnikai felülvizsgálatai határidőre megtörténtek, a gépjárműfecskendők karbantartásáról gondoskodtunk.

A korszerű napkollektorok a költséghatékony üzemeltetést biztosítják. Az Érd HTP tetőszerkezetének javítása megvalósult. Mindkét laktanya rendelkezik kiépített IP kamerarendszerrel.

Az állomány biztonságos beavatkozásának támogatására fejlesztés keretében műszaki- és technikai eszközparkunk fejlődött, bővült.

A képzési tematikában továbbra is jelentős szerepet kapott a beavatkozó állomány fizikai állóképességének szinten tartása és fejlesztése, amelynek fokozott jelentősége van a hosszantartó igénybevételek és a mindennapi munkavégzés során is.

Az egészségmegőrzést szem előtt tartva a laktanyában is biztosított a sportolási lehetőség. Az állomány évről-évre eredményesen vesz részt országos és vármegyei szintű sport- és szakmai versenyeken.

# **X. Összegzés**

Az Érd HTP 2023-ban biztosította a működési területén lévő állampolgárok élet- és vagyonbiztonságát, azt mindvégig szem előtt tartva végezte feladatait igazodva a lakossági elvárásokhoz. A személyi állományunk az előre jelezhető kockázatokra felkészült, a bekövetkezett káreseményeket maradéktalanul felszámolta és nagy hangsúlyt fektetett a lakosság biztonságának és biztonságérzetének növelésére.

A hatósági szemlélet alkalmazása a mentő tűzvédelemben nagymértékben elősegítette a tűzesetek számának csökkentését, az épített környezetben és a szabadtéri erdő és vegetációs területen is. A lakosság elvárásainak megfelelően a beérkezett jelzéseket (tűzeset, műszaki mentés) haladéktalanul, az állomány legjobb tudása szerint számolta fel, hajtotta végre az állampolgárok megelégedésére. A készenléti szolgálatot ellátó állomány tűzoltási és műszaki mentési tevékenységére, a munkavégzés hatékonyságára, minőségére panasz, kifogás nem érkezett. Rendszeresen tájékoztattuk a lakosságot az időszakos veszélyforrásokról a központi ismertetők felhasználásával a helyi médián és önkormányzatokon, vagy személyes előadásokon keresztül.

Törekedtünk a magas szintű szakmai tevékenységre szem előtt tartva a társszervekkel, önkormányzatokkal és a lakossággal történő kapcsolattartást. Az állomány felkészültségében, fegyelmezettségében, hivatástudatában elért színvonal megtartása továbbra is célunk.

A 2023. évre tervezett fő feladatok és célkitűzések teljesültek. A tűzoltó-parancsnokság készenléti állományának szolgálatellátása folyamatosan biztosításra került.

A lakosság védelme érdekében minden területen lévő állampolgárt és együttműködőt biztosítunk arról, hogy 2024. évben továbbra is számíthat az Érd HTP személyi állományára.

**2024. évre tervezett célok, fejlesztési javaslatok:**

* a tűzesetek visszaszorítása és a beavatkozások hatékonyságának növelése,
* az önkormányzatok segítségével a prevenciós tevékenység folytatása,
* az ÖTE-k beavatkozási részvételének növelése, tudásuk és technikai színvonaluk fejlesztésével (a szakmai anyagokkal, továbbá gyakorlatainkba bevonással),
* tanfolyamokkal és képzésekkel fejleszteni a beavatkozói állomány elméleti és gyakorlati tudását,
* a megelőző munka eredményének köszönhetően fokozni a hatósági tevékenységünket a prevenció céljából, különösen a szabad területi tűzesetek által veszélyeztetett területeken,
* a hatósági szakterület közreműködésével a működési területen lévő közintézményekben, valamint rendezvényeinken történő prevenciós munka erősítése, a tudatos tűzvédelmi gondolkodás erősítése,
* az önkéntes tűzoltó egyesületek „önállóan beavatkozó” státuszának elősegítése,
* a működési terület tűzbiztonságának növelése érdekében, növelni kívánjuk a létesítmények technológiáját, tűzvédelmi helyzetét megismertető gyakorlatok végrehajtását,
* folytatni kívánjuk a technikai eszközök fejlesztésére, a szolgálati elhelyezés körülményeinek javítására irányuló munkát,
* az ifjúság körében bemutatókkal, valamint gyakorlatokba történő bevonásukkal törekszünk a tűzoltó szakma által nyújtott szemléletet átadni,
* az állomány megtartása, egészségügyi, fizikai állapotának megőrzése,
* az állampolgárok szélesebb körű tájékoztatása, hogy megelőzzük a tűzeseti haláleseteket, a CO mérgezéseket, a kéménytüzeket, valamint a szabad területek tűzeseteit.

Melléklet

1. számú ábra

2. számú ábra

3. számú ábra

4. számú ábra

**2023. év országos riasztási adatok**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Összes jelzés** | **Kategóriához tartózó érték** | **Beavatkozást igénylő** | **Kategóriához tartózó érték** | **Kiérkezés előtt felszámolt** | **Kategóriához tartózó érték** | **Téves jelzés** | **Kategóriához tartózó érték** |
| **8** |  |  |  |  | Érd HT | 134 |  |  |
| **9** | Érd HT | 1513 |  |  |  |  |  |  |
| **10** |  |  | Érd HT | 897 |  |  | Érd HT | 480 |

5. számú ábra

**Érd HTP beavatkozásainak száma település szerint**

|  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|   | Baracska | Biatorbágy | Budaörs | Diósd | Ercsi | Érd | Etyek | Gyúró | Herceghalom | Kajászó | Martonvásár | Páty | Pusztazámor | Ráckeresztúr | Sóskút | Százhalombatta | Tárnok | Tordas | Törökbálint | Vál |
| **2018** | 4 | 54 | 60 | 24 | 64 | 217 | 8 | 2 | 10 | 3 | 28 | 27 | 10 | 9 | 17 | 50 | 42 | 2 | 70 | 2 |
| **2019** | 2 | 56 | 65 | 24 | 110 | 227 | 9 | 2 | 7 | 1 | 19 | 15 | 3 | 12 | 9 | 46 | 45 | 2 | 67 | 2 |
| **2020** | 4 | 71 | 85 | 39 | 112 | 269 | 1 | 5 | 6 | 5 | 27 | 30 | 3 | 8 | 19 | 38 | 42 | 3 | 68 | 4 |
| **2021** | 4 | 75 | 60 | 23 | 126 | 269 | 3 | 4 | 2 | 2 | 27 | 25 | 3 | 16 | 16 | 51 | 44 | 2 | 65 | 2 |
| **2022** | 2 | 93 | 88 | 36 | 149 | 293 | 8 | 0 | 8 | 3 | 31 | 26 | 4 | 11 | 24 | 58 | 42 | 3 | 75 | 1 |
| **2023** | 3 | 104 | 57 | 21 | 96 | 313 | 1 | 1 | 2 | 2 | 24 | 35 | 4 | 13 | 22 | 40 | 55 | 0 | 87 | 1 |

6. számú ábra

7. számú ábra